Nádpatak

Nádpatak (, korábban Robariu, , szászul Ruirbich) falu Romániában, Brassó megye nyugati részén. Közigazgatásilag Sáros községhez tartozik.  Erdélyi szászok telepítették a középkorban, és a 20. század közepén még többségben voltak, azonban kivándorlásuk következtében a 21. század elejére már csak néhány német család maradt a faluban. Határában gyógyfürdő található (Nádpatakfürdő).

Elnevezése 
Már 1337-ben feljegyzik a német Rohrbach (jelentése Nádpatak) nevet, ezt egészen máig megtartotta, bár az idők során változatait is feljegyezték (Borbach, Röhrbach, Rotbach). A magyar Nadpatak név 1601-ben, a román Robariu és Rodbav a 19. század elején illetve közepén jelenik meg. Nem összetévesztendő Rotbav (Szászveresmart) faluval.

Fekvése 
Brassótól 63 (közúton 85) kilométerre északnyugatra, Fogarastól 11 (közúton 20) kilométerre északnyugatra fekszik, a DJ105A megyei út mellett. Távolsága községközpontjától, Sárostól 5 kilométer.

Története 
Első okleveles említése 1337-ből származik egy, az 1332–1335. évekre vonatkozó pápai adójegyzékben. 1500 körül tíz, 1532-ben tizenkét háztartást írtak össze, így Nádpatak volt Nagysinkszék legkisebb települése. Ez azonban nem akadályozta meg őket abban, hogy román stílusú bazilikájukat erődítménnyé alakítsák át: az oldalhajókat eltávolították, a hajó és a szentély fölé védemeletet húztak, a masszív harangtornyot védőgalériával koronázták, a templom köré pedig körfalat építettek.

Nádpatak 1867-ig kisebb megszakításokkal Nagysinkszékhez, majd Nagy-Küküllő vármegye Nagysinki járásához tartozott. A román hatalomátvétel után Nagy-Küküllő majd Fogaras megye, Sztálin régió, majd Brassó régió része volt. 1968-tól Brassó megye és abban Sáros község része.

1906-ban hajtották végre a tagosítást. A falu lakossága a 19. század közepétől a 20. század közepéig 600 körül mozgott, abszolút német (szász) többséggel. A 20. század második felében népessége csökkent, német lakosságát elvesztette. 2011-ben 270 ember lakta, közülük 209 vallotta magát románnak, 22 magyarnak, 18 cigánynak, 11 németnek.

Nádpatakfürdő
A falu határában gyógyfürdő található (Nádpatakfürdő, Băile Rodbav, Bad Rohrbach), mely már a 19. században is ismert fürdőhely volt, és népszerű üdülőhelye a környéki falvak lakóinak. A kommunista hatalomátvétel után a falu és a község tulajdonából a megyei turisztikai hivatal birtokába került, és száz férőhelyes szanatóriumot építettek az üdülni vágyók számára. Az 1990-es években bevezették a villanyt, gázt, és új épületeket emeltek. 1999-ben eladták a Román Igazságügyi Minisztériumnak és a feketehalmi börtönigazgatóság alkalmazottainak képzési és rehabilitációs központjává nevezték ki, de korlátozott számban továbbra is fogad üdülni vágyókat.

A telep a 20. század közepén különvált Nádpataktól Băile Rodbav néven, azonban később ismét egyesült vele.

Nevezetességei 
 A nádpataki erődtemplom a falu keleti részén, dombon áll. Elődjét, egy román stílusú bazilikát a 13. század elején építették, a század másik felében újjáépítették, majd a 15. század végén erődített csarnoktemplommá alakították át. Legutóbb 1965–1973 között restaurálták.
 Nádpatakfürdő, melynek ásványvízforrásait és gyógyiszapját reuma, neuroperifériás, nőgyógyászati és endokrin panaszok, mozgászavarok, poszttraumás állapotok kezelésére javasolják. Az ásványvizek szarmatai homoklerakódásokból erednek.

Jegyzetek 

Sáros község
Brassó megye települései
Románia fürdőhelyei
Nagy-Küküllő vármegye települései